## Educació posa en marxa el projecte TOTedu d’intercanvi formatiu, difusió d’experiències educatives i col·laboració entre centres educatius

*** Es tracta d’una iniciativa per a promoure la col·laboració escolar a través d’una plataforma virtual i intercanvis formatius presencials**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana](https://dogv.gva.es/datos/2025/10/21/pdf/2025_43397_va.pdf) (DOGV) l’orde per la qual es regula la participació dels centres educatius sostinguts amb fons públics de la Generalitat en la iniciativa TOTedu per al curs 2025-2026.

Es tracta d’un projecte que té com a objectiu promoure la difusió d’experiències educatives significatives i la col·laboració escolar, a través d’una plataforma virtual i el desenrotllament d’intercanvis formatius presencials. En este sentit, TOTedu pretén realçar les experiències educatives que, dia a dia, contribuïxen a la transformació i la millora del sistema educatiu.

El projecte consta de tres fases. En la primera, els centres podran presentar les seues experiències d’èxit en una plataforma virtual en la qual les bones pràctiques estaran geolocalitzades i seran seleccionades atenent els requisits establits en l’Orde 24/2025 publicada en el DOGV. Les experiències que siguen finalment publicades tindran una vigència d’un curs escolar i el centre promotor de la mateixa rebrà la denominació de ‘centre TOTedu’.

La segona fase, anomenada InterTOTedu, consistix en la realització d’intercanvis formatius presencials. D’esta manera, els centres que han presentat experiències inspiradores en la plataforma podran mostrar *in situ* estes bones pràctiques a docents d’altres centres interessats a conéixer estos projectes i replicar-los en altres contextos educatius.

Finalment, esta iniciativa educativa preveu la concessió d’un distintiu, el Segell TOTedu, a les millors experiències educatives.

A més, també s’espera que este espai incremente la motivació d’alumnat i professorat, i potencie l’ús de les ferramentes tecnològiques que figuren actualment en el catàleg Appsedu.

Fecha: 25/10/2025